Številka: 35409-79/2024-2570-9

Datum: 14. 4. 2025

Ministrstvo za okolje, podnebje in energijo izdaja na podlagi 38. b člena Zakona o državni upravi (Uradni list RS, št. 113/05 – uradno prečiščeno besedilo, 89//07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23), četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24 in 109/24) v povezavi s 101 a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za spremembe in dopolnitve Občinskega podrobnega prostorskega načrta 19 Barjanska cesta vzhod, pripravljavcu plana, Mestni občini Ljubljana, Mestni upravi, Poljanska cesta 28, 1000 Ljubljana, naslednje

MNENJE

1. V postopku priprave sprememb in dopolnitev Občinskega podrobnega prostorskega načrta 19 Barjanska cesta vzhod je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavec plana, Mestna občina Ljubljana, Mestna uprava, Poljanska cesta 28, 1000 Ljubljana, je z vlogo, št. 3505-20/2011-171, z dne 27. 5. 2024, Ministrstvo za okolje, podnebje in energijo (v nadaljnjem besedilu ministrstvo) zaprosil za mnenje o obveznosti izvedbe celovite presoje vplivov na okolje za spremembe in dopolnitve Občinskega podrobnega prostorskega načrta 19 Barjanska cesta vzhod (v nadaljnjem besedilu OPPN) po 128. členu Zakona o urejanju prostora (ZUreP-3). Vlogo je dopolnil z dopisom št. 3505-20/2011-182, z dne 19. 6. 2024, prejetim 20. 6. 2024.

Pripravljavec je predložil naslednje gradivo:

- Pobuda za pripravo OPPN - 19 Barjanska cesta vzhod (LUZ d.d., št. projekta: 9126);

- mnenje Zavoda RS za varstvo narave, št. 3563-0411/2023-4, z dne 13. 10. 2023;

- mnenje Ministrstva za zdravje s prilogo št. 354-165/2023-2 (256) z dne 26. 9. 2023.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE, 95/23 – ZIUOPZP, 23/24 in 109/24; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da OPPN obsega enoti urejanja prostora TR-423 s podrobnejšo namensko rabo prostora CU – osrednje območje centralnih dejavnosti in TR-388 s podrobnejšo namensko rabo prostora SSsv – splošne večstanovanjske površine. Območje meri približno 5 ha. Investicijska pobuda, ki obsega 2,7 ha na jugozahodnem delu območja meji na jugu na P+R Barje, na zahodu na Barjansko cesto, na vzhodu na obstoječe območje poselitve (Rakova Jelša) in na severu na pozidavo ob Poti na Rakovo Jelšo. Na območju pobude je predvidena gradnja treh sklopov poslovno-trgovsko-stanovanjskih objektov s pripadajočo komunalno in prometno infrastrukturo ter krajinsko ureditvijo. Skrajno južna stavba, etažnosti 2K+P+4, je namenjena poslovnim in stanovanjskim dejavnostim. Ima skupno pritličje in štiri etaže v dveh lamelah (skupna bruto tlorisna površina 17.376 m2), v dveh kletnih etažah je predvidena podzemna garaža (bruto tlorisna površina 13.060 m2). Vzhodno od stavbe je predvidena tudi ureditev parkirišča na terenu. Na severnem delu območja pobude je predvidena gradnja manjšega poslovno-stanovanjskega objekta, etažnosti K+P+4, z bruto tlorisno površino 1.932 m2. V kletni etaži je podzemna garaža (bruto tlorisna površina 820 m2), parkiranje na nivoju terena pa je predvideno južno od objekta. Na območju med severnim in južnim objektom je predvidena še gradnja dveh poslovno-stanovanjskih objektov, etažnosti K+P+4. Bruto tlorisna površina vsakega objekta znaša pribl. 4.675 m2. Parkirne površine so urejene na terenu, med objektoma, in v skupni podzemni garaži (bruto tlorisna površina 1.545 m2). Dostop do območja je načrtovan preko predvidene nove ceste s priključkom na novo križišče na Barjanski cesti.

Na podlagi predloženega gradiva je za OPPN, s katerim se načrtuje gradnja stavbe, ki presega bruto tlorisno površino 30.000 m2, treba izvesti presojo vplivov na okolje v skladu z 89. členom ZVO-2 (Uradni list RS, št. 44/22, 18/23 – ZDU-1O in 78/23 – ZUNPEOVE, 23/24, 21/25 – ZOPVOOV, v nadaljevanju ZVO-2) in G.II.1 točko Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 6/17, 105/20 in 44/22 – ZVO-2; v nadaljevanju: Uredba).

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0411/2023-4, z dne 13. 10. 2023. ZRSVN je v mnenju ugotovil, da na območju potencialnega vpliva OPPN ležita zavarovano območje Pot spominov in tovarištva (Odlok o določitvi »Poti spominov in tovarištva« za spomenik skupnega pomena za mesto Ljubljana, Uradni list SRS, št. 3/88) in posebno varstveno območje (Natura 2000) Ljubljanica – Gradaščica – Mali Graben (Uredba o posebnih varstvenih območjih (območjih Natura 2000), Uradni list RS, št. 49/04, 110/04, 59/07, 43/08, 8/12, 33/13, 35/13-popr., 39/13 – odl US, 3/14, 21/16 in 47/18). OPPN leži v mestu, znotraj avtocestnega obroča in ne sega v varovana območja narave. Obdano je s prometnimi in drugimi pozidanimi površinami. Upoštevajoč lokacijo in značilnosti posega ZRSVN ocenjuje, da daljinski vplivi OPPN ne bodo segali na varovana območja narave, zato meni, da za OPPN ni treba izvesti presoje sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilih tretjega odstavka 77. člena ZVO-2 in 2. člena Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09 in 44/22 - ZVO-2; v nadaljnjem besedilu Uredba o merilih). V skladu s 3. členom Uredbe o merilih je za mnenje zaprosilo Ministrstvo za kulturo in Direkcijo RS za vode.

V postopku je prejelo le mnenje Ministrstva za kulturo. Pripravljavec plana je predložil mnenje Ministrstva za zdravje s priloženim mnenjem Nacionalnega inštituta za javno zdravje (v nadaljnjem besedilu NIJZ).

Ministrstvo je v postopku zaprosilo za mnenje Ministrstvo za kulturo. Slednje je v mnenju, št. 35012-91/2023-3340-6, z dne 28. 6. 2024 navedlo, da na območju urejanja in v območju vplivov novih posegov ni enot kulturne dediščine, zato meni, da ni verjetnosti pomembnejših vplivov OPPN na kulturno dediščino. V primeru, da se z OPPN načrtuje poseg v okolje, za katerega je treba izvesti presojo vplivov na okolje v skladu s predpisi, pa Ministrstvo za kulturo meni, da obstaja verjetnost pomembnejših vplivov izvedbe plana na arheološke ostaline.

Pripravljavec plana je predložil dopis Ministrstva za zdravje št. 354-100/2023-4, z dne 2. 10. 2023, v katerem je to navedlo, da soglaša s priloženim mnenjem NIJZ, št. 354-165/2023-2 (256) z dne 26. 9. 2023. NIJZ je v mnenju navedel, da glede na značilnosti plana, značilnosti vplivov in območij ter pomen in ranljivosti območij, ki bodo verjetno prizadeta, spremembe posameznih sestavin okolja, ki jih bo OPPN povzročil (kakovost zunanjega zraka, obremenjenost okolja s hrupom, nastajanje odpadnih voda, kakovost površinskih in podzemnih voda, oskrba s pitno vodo, ravnanje z odpadki), v obliki in obsegu kot je to prikazano v predloženi dokumentaciji, verjetno ne bodo tolikšne, da bi lahko pomembneje vplivale na zdravje ljudi. NIJZ v mnenju ugotavlja tudi, da OPPN leži na območju pomembnega vpliva poplav, zato meni, da bi lahko vpliv okolice pomembno vplival na zdravje in počutje ljudi na območju OPPN.

Ministrstvo je v postopku za mnenje o verjetnosti pomembnejših vplivov plana na okolje zaprosilo tudi Direkcijo RS za vode, vendar ga do priprave mnenja o obveznosti izvedbe celovite presoje vplivov na okolje ni prejelo. Iz navedenega razloga je na podlagi javno dostopnih podatkov (Atlas voda) ugotovilo, da območje OPPN leži v širšem vodovarstvenem območju vodarne Brest z manj strogim režimom (VVO III), določenim z Uredbo o vodovarstvenem območju za vodno telo vodonosnika Ljubljanskega barja in okolice Ljubljane (Uradni list RS, št. 115/07, 9/08 – popr., 65/12, 93/13). Na območju in ob njegovem robu poteka več melioracijskih jarkov in neimenovani vodotok, ki se steka v Ljubljanico. Prav tako je pretežni del območja OPPN poplavno ogrožen, in sicer sega v razred srednje in razred majhne poplavne nevarnosti. V skladu z Uredbo o pogojih in omejitvah za izvajanje dejavnosti in posegov v prostor na območjih, ogroženih zaradi poplav in z njimi povezane erozije celinskih voda in morja (Uradni list RS, št. 89/08, 49/20; v nadaljevanju Poplavna uredba) in prilogami te uredbe, je gradnja stavb ali izvajanje dejavnosti v območjih razreda srednje poplavne nevarnosti, predvidenih s tem OPPN, prepovedano (garažne stavne), za nekatere objekte (prometna in komunalna infrastruktura, športna igrišča in drugi gradbeno inženirski objekti za šport in prosti čas) pa je gradnja možna samo pod pogoji, če ugotovitve celovite presoje vplivov na okolje niso ocenjene kot uničujoče ali bistvene in ob predhodni izvedbi omilitvenih ukrepov. Ministrstvo ocenjuje tudi, da je zaradi lege OPPN na robu Ljubljanskega barja pri načrtovanju ureditev treba preveriti geološko-geomehanske razmere in gladino podzemne vode. Skladno z navedenim ministrstvo meni, da bo izvedba OPPN verjetno povzročila pomembne vplive na področje upravljanja z vodami, zato je zanj treba izvesti celovito presojo vplivov na okolje.

Po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, je ministrstvo ugotovilo naslednje:

- Z OPPN se načrtuje gradnja poslovno-stanovanjskega kompleksa s pripadajočo prometno, komunalno in drugo gospodarsko javno infrastrukturo ter ureditev odprtih in zelenih površin.

- Namenska raba območja se ne spreminja.

- Na podlagi javno dostopnih podatkov (vir: ARSO, Atlas okolja) OPPN ne sega na območja naravnih vrednot in ekološko pomembna območja, zato vplivov na naravne vrednote in biotsko raznovrstnost ne bo.

- Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN ne sega na območje enot registrirane kulturne dediščine, vendar obstaja verjetnost vpliva na arheološke ostaline, kar je v mnenju ugotovilo tudi Ministrstvo za kulturo.

- OPPN ne posega na območja kmetijskih zemljišč in gozdov.

- OPPN sega na vodovarstveno in poplavno območje, ter na vodna in priobalna zemljišča. Prav tako leži na območju z zahtevnimi hidrogeološkimi in geomehanskimi razmerami. Skladno z navedenim je pričakovati pomemben vpliv OPPN na vode.

- Z OPPN se ne načrtujejo posegi in dejavnosti, ki bi imeli pomembnejše vplive na zdravje ljudi, vendar lahko vplivi okolja, v katerega se OPPN umešča, povzročijo pomembne vplive na plan in posledično na zdravje ljudi, kar v mnenju ugotavlja tudi NIJZ.

Na podlagi gradiva, javno dostopnih podatkov in meril iz 2. člena Uredbe o merilih ministrstvo ugotavlja, da bo izvedba OPPN verjetno pomembno vplivala na okolje, zato je zanj treba izvesti celovito presojo vplivov na okolje.

V skladu z zgoraj navedenim je ministrstvo ugotovilo, da je za OPPN treba izvesti celovito presoje vplivov na okolje po določilih 128. člena ZUreP-3. Presoje sprejemljivosti vplivov izvedbe plana na varovana območja narave po 101. členu ZON ni treba izvesti.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Priloga:

- Mnenje Ministrstva za kulturo, št. 35012-91/2023-3340-6, z dne 28. 6. 2024

Vročiti (elektronsko):

- Mestna občina Ljubljana, Mestna uprava, Poljanska cesta 28, 1000 Ljubljana,

 glavna.pisarna@ljubljana.si

V vednost (elektronsko):

- Mestna občina Ljubljana, Oddelek za urejanje prostora, urbanizem@ljubljana.si

- Zavod RS za varstvo narave, OE Ljubljana, info.lj@zrsvn.si